Λουίς Φίγκο

Ο Λουίς Φίγκο (Luís Filipe Madeira Caeiro Figo, η ορθή προφορά είναι Λουίς Φίγο:  προφορά ΔΦΑ [luˈiʃ ˈfiɣu], γεννήθηκε 4 Νοεμβρίου 1972) είναι Πορτογάλος πρώην διεθνής ποδοσφαιριστής που αγωνίστηκε μεταξύ άλλων στις Μπαρτσελόνα, Ρεάλ Μαδρίτης και στην Ίντερ, όπου και ολοκλήρωσε την καριέρα του. Θεωρείται ως ένας από τους σημαντικότερους Πορτογάλους ποδοσφαιριστές όλων των εποχών και από τους καλύτερους στη θέση του ως πλάγιου επιθετικού στην ιστορία.

 Βιογραφία 
Γεννήθηκε στις 4 Νοεμβρίου του 1972 στη Λισσαβώνα της Πορτογαλίας. Ξεκίνησε την επαγγελματική του σταδιοδρομία στο χώρο του ποδοσφαίρου το 1989 από την Σπόρτινγκ Λισαβόνας. Έκανε το ντεμπούτο του την 1 Απριλίου του 1990 όταν μπήκε σαν αλλαγή στον αγώνα με τη Μαρίτιμο. Στις 7 Δεκεμβρίου 1991 ο Πορτογάλος σκόραρε το πρώτο γκολ της καριέρας του με αντίπαλο την Τορεένσε. Στη Σπόρτινγκ έμεινε μέχρι το 1995 πετυχαίνοντας την κατάκτηση ενός Κυπέλλου.

Το 1995 ο Φίγκο δέχθηκε αρκετές προτάσεις από ομάδες του εξωτερικού, με αποτέλεσμα να υπογράψει συμβόλαια συνεργασίας τόσο με την Γιουβέντους όσο και με την Πάρμα. Αυτή του η πράξη είχε ως επακόλουθο τον διετή αποκλεισμό του από την ιταλική ομοσπονδία απομακρύνοντας έτσι κάθε σκέψη για καριέρα στην Ιταλία. Έτσι υπό αυτές τις συνθήκες υπέγραψε στην ισπανική Μπαρτσελόνα.

Στη Βαρκελώνη κατάφερε με τις εμφανίσεις του να γίνει αρχηγός της ομάδας καθώς και ένας από τους αγαπημένους ποδοσφαιριστές της κερκίδας, κατακτώντας παράλληλα μια πλειάδα τόσο εγχώριων όσο και ευρωπαικών τίτλων, ενώ μαζί με τον Ριβάλντο αποτέλεσαν από κοινού σπουδαίο δίδυμο. Μετά από πέντε επιτυχημένες σεζόν που εμφανίστηκε 172 φορές και σκόραρε 30 γκολ για τη Μπαρτσελόνα, μπορούσε να επιλέξει όποιο σύλλογο ήθελε με τη φόρμα που έπαιζε εκείνη τη στιγμή. Τη σεζόν 1999–2000 παρείχε εννέα ασίστ στη διοργάνωση του ΟΥΕΦΑ Τσάμπιονς Λιγκ, επίδοση που παραμένει ρεκόρ στην ιστορία του σύμφωνα με την Opta.

Το 2000 πραγματοποιήθηκε η αμφιλεγόμενη μεταγραφή με ποσό-ρεκόρ του από την Μπαρτσελόνα στην αιώνια αντίπαλο Ρεάλ Μαδρίτης   που προκάλεσε την έντονη αντίδραση των οπαδών της Μπαρτσελόνα, οι οποίοι έκτοτε δεν δίσταζαν να τον αποδοκιμάζουν με κάθε τρόπο με την πρώτη ευκαιρία. Στην πρώτη του συμμετοχή με την φανέλα της Ρεάλ Μαδρίτης στο Καμπ Νόου, οι φίλαθλοι της Μπαρτσελόνα του πετούσαν με κάθε ευκαιρία αντικείμενα, όπως αναπτήρες, και τον αποδοκίμαζαν. Εκείνη τη χρονιά γνώρισε και την μεγαλύτερη ατομική του διάκριση, το βραβείο του καλύτερου ποδοσφαιριστή της χρονιάς στην Ευρώπη (Χρυσή Μπάλα), όπως και τον τίτλο του καλύτερου παίκτη του κόσμου από τη ΦΙΦΑ. Την πρώτη του χρονιά στη Μαδρίτη αναδείχθηκε καλύτερος ξένος παίκτης του πρωταθλήματος, τίτλο που κατέκτησε για τρίτη συνεχόμενη χρονιά μετά τους δύο με τη Μπαρτσελόνα το 1999 και το 2000. Ο Φίγκο συνέχισε με επιτυχημένη πορεία και με την Ρεάλ Μαδρίτης κατακτώντας και άλλα τρόπαια σε μία από τις καλύτερες εποχές στην ιστορία του συλλόγου, με κορυφαίο τίτλο το Τσάμπιονς Λιγκ της σεζόν 2001–02. Έπειτα από πέντε χρονιές με ικανοποιητικό χρόνο συμμετοχής στους Μαδριλένους έμεινε ελεύθερος το καλοκαίρι του 2005.

Ο Φίγκο ξεχώριζε πάντα για την ικανότητα να ηγείται στον αγωνιστικό χώρο αλλά και να δημιουργεί ευκαιρίες για γκολ. Ακόμη και μέχρι σήμερα παραμένει δεύτερος στη σχετική λίστα με τις τελικές πάσες (ασίστ) στο ισπανικό πρωτάθλημα. Ο Πορτογάλος με 106 ασίστ βρίσκεται πίσω μόνο από τον Λιονέλ Μέσι. Με 283 συνολικά είναι στους δέκα καλύτερους όλων των εποχών στο παγκόσμιο ποδόσφαιρο. 

Επόμενος σταθμός της καριέρας του ήταν η Ίντερ. Αν και τα δυο πρώτα χρόνια ήταν βασικό και αναντικατάστατο μέλος της ομάδας αποδίδοντας πολύ καλά  (χωρίς να έχει τους ίδιους ρυθμούς και την ταχύτητα  με τα πρώτα χρόνια της καριέρας του) ήταν πολύτιμος λόγω των ασίστ που έδινε και του ρόλου του ως οργανωτή, τα τελευταία δύο συνήθως ήταν στους αναπληρωματικούς, ενώ είχε να αντιμετωπίσει και ένα σοβαρό τραυματισμό. Μάλιστα, το 2007 έφτασε κοντά σε συμφωνία με την αραβική Αλ Ιτιχάντ, η μεταγραφή του όμως ακυρώθηκε μετά από συζητήσεις με τον πρόεδρο της Ίντερ.

Η διεθνής του καριέρα ξεκίνησε στις μικρές εθνικές ομάδες οδηγώντας την Κ16 το 1991 αλλά και την Κ20 της Εθνικής Πορτογαλίας σε νίκες και τίτλους στο Ευρωπαϊκό πρωτάθλημα από την θέση του αρχηγού. Με την Εθνική Ομάδα ανδρών της Πορτογαλίας έκανε το ντεμπούτο του στις 12 Δεκεμβρίου 1992 σε αγώνα απέναντι στο Λουξεμβούργο (1–1) και αγωνίστηκε συνολικά 127 φορές. Έφτασε στον τελικό του Ευρωπαϊκού Πρωταθλήματος του 2004 με αντίπαλο την Εθνική Ελλάδος, χωρίς να κατακτήσει τον τίτλο, και στα ημιτελικά του Παγκοσμίου Κυπέλλου του 2006. Οι πολύ καλές εμφανίσεις του στη διοργάνωση του έδωσαν μία θέση στην επιλογή της καλύτερης ομάδας.

Στις 16 Μαΐου του 2009 ανακοίνωσε την αποχώρησή του  από την ενεργό δράση. Ο τελευταίος αγώνας με δική του συμμετοχή ήταν στις 31 Μαΐου του 2009 μεταξύ Ίντερ και Αταλάντα. To 2004 και ακόμα σε ενεργό δράση, συμπεριλήφθηκε στη λίστα FIFA 100, ως ένας από τους 125 καλύτερους εν ζωή ποδοσφαιριστές.

Τίτλοι

Σπόρτινγκ
 Κύπελλο Πορτογαλίας : 1994–95
Μπαρτσελόνα
 Πρωτάθλημα Ισπανίας (2) : 1997–98 , 1998–99
 Κύπελλο Ισπανίας (3) : 1997 , 1998
 Σούπερ Κύπελλο Ισπανίας : 1996
 Κύπελλο Κυπελλούχων : 1997
 Σούπερ Κύπελλο UEFA : 1997
Ρεάλ Μαδρίτης
 Πρωτάθλημα Ισπανίας (2) : 2000–01 , 2002–03
 Σούπερ Κύπελλο Ισπανίας (2) : 2001 , 2003
 Τσάμπιονς Λιγκ : 2002
 Σούπερ Κύπελλο UEFA : 2002
 Διηπειρωτικό Κύπελλο : 2002
Ίντερ
 Πρωτάθλημα Ιταλίας (4) : 2005–06 , 2006–07 , 2007–08 , 2008–09
 Κύπελλο Ιταλίας : 2006
 Σούπερ Κύπελλο Ιταλίας (2) : 2006 , 2008

Ατομικές διακρίσεις
 Πορτογαλική Χρυσή Μπάλα : 1994
 Πορτογάλος ποδοσφαιριστής της χρονιάς (6) : 1995, 1996, 1997, 1998, 1999, 2000
 Ομάδα ESM της χρονιάς (2) : 1997–98 , 1999-00
 Καλύτερος ξένος παίκτης της χρονιάς ισπανικού πρωταθλήματος (3) : 1999, 2000, 2001
 Καλύτερη ομάδα Ευρωπαϊκού Πρωταθλήματος (2) : 2000 , 2004 
 World Soccer (περιοδικό) Παίκτης της Χρονιάς : 2000
 Χρυσή Μπάλα : 2000 
 Παγκόσμιος Παίκτης της Χρονιάς της FIFA : 2001 
 Παγκόσμιος Παίκτης της Χρονιάς της FIFA - Ασημένιο Βραβείο: 2000
 Ομάδα της Χρονιάς της UEFA : 2003 
 Καλύτερη ομάδα  Παγκόσμιου Κυπέλλου : 2006
 FIFA 100
 Golden Foot : 2011 
 IFFHS Legends

 Παραπομπές 

Εξωτερικοί σύνδεσμοι

Κατηγορία:Πορτογάλοι ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Σπόρτινγκ Λισαβόνας
Κατηγορία:Ποδοσφαιριστές Μπαρτσελόνα
Κατηγορία:Ποδοσφαιριστές Ρεάλ Μαδρίτης
Κατηγορία:Ποδοσφαιριστές Ίντερ
Κατηγορία:Ποδοσφαιριστές Εθνικής Πορτογαλίας
Κατηγορία:Ποδοσφαιριστές Παγκοσμίου Κυπέλλου 2006
Κατηγορία:Ποδοσφαιριστές Παγκοσμίου Κυπέλλου 2002
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές Ευρωπαϊκού Πρωταθλήματος 2000
Κατηγορία:Ποδοσφαιριστές Ευρωπαϊκού Πρωταθλήματος 1996
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Σέριε Α
Κατηγορία:FIFA 100
Κατηγορία:Παίκτες νικητές ΟΥΕΦΑ Τσάμπιονς Λιγκ
Κατηγορία:FIFA Century Club
Κατηγορία:Νικητές Χρυσής Μπάλας
Κατηγορία:Νικητές του Παίκτη της Χρονιάς της FIFA